als_Latn dik_Latn sag_Latn
Nga 1 milion banesa të regjistruara nga Censusi, rreth 300 deri 400 mijë familjarë paguajnë taksen e pasurisë. Por lajmi që vjen nga paketa fiskale është se këta qytetarë të rregullt në pagesa, do të penalizohen dyfish. Behet fjale për ata qytetarë që banojnë ne pallatet e ndërtuara para vitit 1993. Nga janari i vitit që vjen, taksa e banesës që aktualisht është 15 lekë për metër katrorë do të behet 30 lekë, pra do të dyfishohet. Ndërsa kush ka një shtëpi të dytë apo të tretë taksa dyfishohet. Të njëjtën taksë pasurie do të paguajë dyfish edhe biznesi. Nga 200 lekë, taksa për aktivitet ekonomik shkon në 400 lekë për metër katror. Po paralelisht me këtë situatë biznesit të vogël i ulet tatimi mbi fitimin nga 10 në 7.5%. Ministria e Financave ka shpjeguara argumentet ne Komisionin e Ekonomisë. Nga kjo rritje preken rreth 60 % e shqiptareve pasi sipas të dhënave të fundit në Census, ky është niveli i familjeve shqiptare që banojë në pallate të vjetra. Për ish-ministri Ridvan Bode, kësaj situate po t’i shtohet edhe kostoja e çmimit të karburantit që do të rritet në 2014, e bën jetesën e shqiptareve edhe më të shtrenjtë. Komisioni i ekonomisë kaloi vetëm me votat e mazhorancës përveç taksës së pasurisë edhe rritjen e kontributeve për sigurimet shëndetësore. Kështu, rrogat më të larta se 100 mijë lek do të paguajnë më shumë, ndërkohë që tatimi do të rritet dhe për pjesën e të vetëpunësuarve që paguajnë në mënyrë vullnetare sigurimin shëndetësor. Nga ana e saj opozita bëri kontestime të shumta, duke thënë se qeveria po heq dorë nga premtimi elektoral për shëndetësinë falas se po 10 fishon këtë taksë për fermerët. Gjatë diskutimit të buxhetit të ministrisë së transporteve në komisionin e veprimtareve prodhuese, drejtori i përgjithshëm i rrugëve tha se punimet për rrugën Tiranë – Elbasan kanë ngrirë. Në janar Ministria e Transporteve do të shpallë edhe datën për sjelljen e ofertave nga kompanitë private për të dhënë me koncesion Rrugën e Kombit, ku menjëherë pas dhënies së këtij shërbimi të gjithë qytetarët që do të kalojnë në këtë rrugë duhet të paguajnë një tarifë.
als_Latn